**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-5428- 3/20**

**Podgorica, 24.09.2020.**

Odlučujući po Zahtjevu Fonda za zdravstveno osiguranje Crne Gore, br. 06-11-5428-1/20 od 30.07.2020. godine, kojim se od Agencije za zaštitu ličnih podataka i slobodan pristup informacijama traži mišljenje vezano za usklađenost sa Zakonom o zaštiti podataka o ličnosti novog elektronskog servisa COVID–19, koji je razvijen u vrijeme pandemije, namijenjen osiguranicima testiranim na prisustvo novog korona virusa, a u svrhu dobijanja podataka o rezultatima testiranja koji se preuzimaju elektronski i po automatizmu iz baze podataka Instituta za javno zdravlje Crne Gore, a kojim je takođe omogućeno da kroz elektronski model najave pacijenta, izabrani doktori putem informacionog sistema budu blagovremeno upozoreni na prisustvo virusa prije prijema pacijenta u samu ambulantu, sve u cilju većeg stepena zaštite zdravlja ljekara i medicinskog osoblja, Savjet Agencije je na sjednici održanoj dana 17. 09. 2020. godine donio sljedeće

**M I Š LJ E NJ E**

**Uvid u rezultate testova pacijenata na novi virus Covid-19 kroz elektronski model najave pacijenata od strane izabranih doktora, koji će putem informacionog sistema biti blagovremeno upozoreni na prisustvo virusa prije prijema istih u ambulantu, nije u suprotnosti sa Zakonom o zaštiti podataka o ličnosti.**

**O b r a z l o ž e nj e**

Dana 30.07.2020. godine ovoj Agenciji se Zahtjevom obratio Fond za zdravstveno osiguranje Crne Gore radi davanja mišljenja u vezi primjene Zakona o zaštiti podataka o ličnosti vezano za novi elektronski servis COVID – 19, koji je razvijen u vrijeme pandemije, namijenjen osiguranicima testiranim na prisustvo novog korona virusa, a u svrhu dobijanja podataka o rezultatima testiranja. Kako se u Zahtjevu navodi, svi osiguranici Fonda biće u prilici da putem jedinstvene platforme eZdravlje, preko portala ezdravlje.me i mobilnih aplikacija, samostalno izvrše uvid u rezultate urađenih analiza, tj. rezultate testova na novi COVID-19 virus; da se podaci o rezultatima testiranja u Integralni informacioni sistem zdravstva preuzimaju elektronski i po automatizmu iz baze podataka Instituta za javno zdravlje Crne Gore i dostupni su građanima odmah nakon dobijanja rezultata u laboratorijama ove ustanove; da je u navedenom servisu omogućeno da kroz elektronski model najave pacijenta, izabrani doktori putem informacionog sistema budu blagovremeno upozoreni na prisustvo virusa, prije prijema pacijenta u samu ambulantu, a u cilju dodatne mjere opreza, odnosno kvalitetnije preventive i većeg stepena zaštite zdravlja ljekara i medicinskog osoblja, te da li je prednje navedeno u suprotnosti sa članom 13 stav 1 tačka 3 Zakona o zaštiti podataka o ličnosti.

Postupajući u skladu sa članom 50 tačka 3 Zakona o zaštiti podataka o ličnosti („Sl. List CG“, br. 79/08, 70/09, 44/12 i 22/17) u kojem se navodi da Agencija daje mišljenja u vezi sa primjenom ovog zakona, a na osnovu predmetnog zahtjeva, Savjet Agencije je mišljenja dauvid u rezultate testova pacijenata na novi virus Covid-19 kroz elektronski model najave pacijenata od strane izabranih doktora, koji će putem informacionog sistema biti blagovremeno upozoreni na prisustvo virusa prije prijema istih u ambulantu, nije u suprotnosti sa Zakonom o zaštiti podataka o ličnosti.

Članom 43 Ustava Crne Gore (“Sl. list CG”, Br.1/07) jemči se zaštita podataka o ličnosti i izričito utvrđuje da je zabranjena upotreba podataka o ličnosti van namjene za koju su prikupljeni.

Zakonom o zaštiti podataka o ličnosti propisano je da se lični podaci moraju obrađivati na pošten i zakonit način i isti se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom, shodno članu 2 stav 1 i 2 Zakona. Članom 4 ovog Zakona propisano je da se zaštita ličnih podataka obezbjeđuje svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo.

Zakonom o zdravstvenoj zaštiti(“Sl. List CG”, br. 03/16, 39/16, 02/17, 44/18,139 24/19 i 82/20) regulisana je obrada medicinske dokumentacije od strane medicinskih radnika kao i način postupanja sa istom. Tako je članom 11 stav 1 tačka 7 i 9 ovog Zakona propisano da svaki građanin ima pravo na privatnost i povjerljivost svih podataka koji se odnose na njegovo zdravlje kao i pravo uvida u medicinsku dokumentaciju. Shodno članu 139 ovog Zakonazdravstveni radnici dužni su da čuvaju, kao profesionalnu tajnu, sve činjenice i podatke o zdravstvenom stanju građanina, a takođe, na čuvanje profesionalne tajne obavezni su i drugi zaposleni u zdravstvenim ustanovama, drugi subjekti koji obavljaju zdravstvenu djelatnost, zaposleni u Fondu i u osiguravajućem društvu, kao i studenti i učenici škole zdravstvenog usmjerenja. Izuzetno, ova lica mogu biti oslobođena čuvanja profesionalne tajne, ako za to imaju pisanu saglasnost lica o čijem se zdravstvenom stanju radi ili je to neophodno učiniti u javnom interesu ili u interesu drugog lica i to ukoliko je potrebno radi otkrivanja ili suđenja za najteža krivična djela, ako bi ono bilo znatno usporeno ili onemogućeno bez otkrivanja podataka o zdravstvenom stanju građanina; zaštite javnog zdravlja i bezbjednosti; **sprječavanja izlaganja drugog lica neposrednoj i ozbiljnoj opasnosti za njegov život ili zdravlje.**

Obrada ličnih podataka i zaštita privatnosti u kontekstu zaštite posebne kategorije ličnih podataka, u konkretnom slučaju podataka o zdravstvenom stanju, bliže je uređena Zakonom o zaštiti podataka o ličnosti, te s tim u vezi, podaci koji se odnose na zdravstveno stanje lica, u smislu člana 9 stav 1 tačka 7 Zakona, predstavljaju posebnu kategoriju ličnih podataka tzv. osjetljive podatke koji se mogu obrađivati samo ukoliko su ispunjeni uslovi predviđeni članom 13 ZZPL i posebno se označavaju i štite radi sprječavanja neovlašćenog pristupa tim podacima.

Članom 10 Zakona o zaštiti ličnih podataka, propisano je da se lični podaci mogu obrađivati ukoliko za to postoji **pravni osnov u zakonu** ili uz predhodno dobijenu **saglasnost** lica čiji se podaci obrađuju, koja se može opozvati u svakom trenutku. Isti član u stavu 2 tačka 5 Zakona predviđa da se obrada ličnih podataka vrši bez saglasnosti, ako je to neophodno radi: ostvarivanja na zakonu zasnovanog interesa rukovaoca zbirke ličnih podataka ili treće strane, odnosno korisnika ličnih podataka, izuzev ako takve interese treba ograničiti radi ostvarivanja i zaštite prava i sloboda lica.

U članu 17 ovog Zakona predviđeno je da ukoliko su ispunjeni uslovi iz čl. 10 i 13 ovog Zakona, rukovalac zbirke ličnih podataka mora trećoj strani, odnosno korisniku ličnih podataka, na njegov zahtjev, dati lične podatke koji su mu potrebni. Korisnik ličnih podataka, u smislu člana 9 stav 1 tačka 4 Zakona, je svako fizičko ili pravno lice, državni organ, organ državne uprave, organ lokalne samouprave ili lokalne uprave i drugi subjekti koji vrše javna ovlašenja, koji imaju pravo da obrađ

uju lične podatke.

Obrada podataka o zdravstvenom stanju građana spada u posebnu kategoriju ličnih podataka. Članom 13 stav 1 tačka 3 ZZPL posebne kategorije ličnih podataka mogu se obrađivati **bez izričite saglasnosti lica čiji se podaci obrađuju** kad je obrada ličnih podataka neophodna radi otkrivanja, prevencije i dijagnostikovanja bolesti i liječenja lica, kao i radi upravljanja zdravstvenim službama, ako te podatke obrađuje zdravstveni radnik ili drugo lice koje ima obavezu čuvanja tajne i kad je to neophodno radi zaštite života ili drugih vitalnih interesa lica na koje se odnose lični podaci ili drugog lica koje ima obavezu čuvanja tajne.

Imajući u vidu prednje navedeno, Savjet Agencije cijeni da se podaci o zdravstvenom stanju lica mogu dostaviti korisniku ličnih podataka ukoliko su ispunjeni uslovi iz člana 13 Zakona o zaštiti podataka o ličnosti, odnosno iz člana 139 Zakona o zdravstvenoj zaštiti. Takođe, Savjet Agencije je mišljenja da izabrani doktori imaju na zakonu zasnovani interes da kao korisnici ličnih podataka putem informacionog sistema budu blagovremeno upozoreni na prisustvo virusa COVID-19, prije prijema pacijenta u samu ambulantu, u svrhu kvalitetnije preventive i većeg stepena zaštite zdravlja kako samih ljekara tako i medicinskog osoblja. Savjet Agencije je mišljenja da se ovakvim postupanjem ne vrši povreda privatnosti osiguranika Fonda za zdravstveno osiguranje Crne Gore iz razloga što je pojava virusa COVID-19 u Crnoj Gori, koji je proglašen pandemijom zbog lakoće širenja, jeste situacija koja u potpunosti opravdava mišljenje da izabrani ljekari moraju biti upozoreni na prisustvo virusa, a sve u cilju zaštite zdravlja istih, te samim tim navedeno nije u suprotnosti sa Zakonom o zaštiti podataka o ličnosti.

Imajući u vidu navedeno, Savjet Agencije je mišljenja istaknutog u dispozitivu.

**SAVJET AGENCIJE:**

**Predsjednik, Sreten Radonjić**

**Dostavljeno:**

* Podnosiocu zahtjeva
* Odsjeku za predmete i prigovore